15 ይሖዋ፣ አንድ ልዩ ብቃት ያለው መሪ ለሕዝቡ እንደሚሾም ከበርካታ ዘመናት አስቀድሞ በትንቢት አስነግሯል። ሙሴ እስራኤላውያንን “አምላክህ ይሖዋ ከወንድሞችህ መካከል እንደ እኔ ያለ ነቢይ ያስነሳልሃል። እናንተም እሱን ማዳመጥ ይኖርባችኋል” ብሏቸው ነበር። (ዘዳ. 18:15) ኢሳይያስ፣ ይህ ነቢይ “መሪና አዛዥ” እንደሚሆን አስቀድሞ ተናግሯል። (ኢሳ. 55:4) ዳንኤልም “መሪ የሆነው መሲሕ” እንደሚመጣ በመንፈስ መሪነት ጽፏል። (ዳን. 9:25) በመጨረሻም ኢየሱስ ክርስቶስ የአምላክ ሕዝቦች “መሪ” እሱ እንደሆነ ገልጿል። (ማቴዎስ 23:10ን አንብብ።) የኢየሱስ ደቀ መዛሙርት በገዛ ፈቃዳቸው ተነሳስተው የተከተሉት ሲሆን ይሖዋ እሱን እንደመረጠው ያምኑ ነበር። (ዮሐ. 6:68, 69) ይሁንና ደቀ መዛሙርቱ፣ ይሖዋ ሕዝቡን ለመምራት የሚጠቀመው በኢየሱስ ክርስቶስ መሆኑን ያሳመናቸው ምንድን ነው?